Anrich kan darem met bestes saamgeselsAnrich Nortjé word deur sy spanmaats geluk gewens. Foto: Twitter. Die T20-Wêreldbeker in Australië het gister op die Melbourne Cricket Ground tot ŉ einde gekom toe Engeland vir Pakistan in die eindstryd met vyf paaltjies geklop het. Dit was egter nóg ŉ teleurstellende toernooi vir die Proteas. Die Suid-Afrikaners het met ŉ paar uitstekende pogings vorendag gekom om met Bangladesj en Indië af te reken, maar twee agtereenvolgende nederlae teen Pakistan en Nederland het hul veldtog kortgeknip. Maar vóór die skande teen die Klompedraers was daar darem ook ŉ paar goeie individuele vertonings – dink aan Rilee Rosssouw se honderdtal teen Bangladesj en David Miller se komkommerkoel vertoning om die wedstryd teen Indië te beklink. Tog was Anrich Nortjé die Proteas se beste en die Suid-Afrikaanse blits is in die span van die toernooi opgeneem. Die 28-jarige bouler het gereeld sy teenstanders met sy vaart en aggressie laat bontstaan en benewens die 11 paaltjies wat hy teen ŉ gemiddeld van 8,54 laat spat het, tel die lopies wat hy per boulbeurt afgestaan het (5,37) ook onder die heel bestes. “Anrich Nortjé was ŉ uitblinker in Suid-Afrika se soms briljante, maar uiteindelik onsuksesvolle veldtog. Hy is nie net een van die vinnigste boulers ter wêreld nie, maar hy het dinge ook uitstekend beheer – soos wat sy ekonomiese boulsyfers gereeld onderstreep het,” het die Internasionale Krieketraad in ŉ verklaring geskryf. Nieu-Seeland se Glenn Phillips. Foto: Twitter. Zimbabwe se Sikandar Raza en Nieu-Seeland se Glenn Phillips – wat in Suid-Afrika gebore is – is ook vir die spoggerige elftal gekies. Nodeloos om te sê het Engeland die meeste spelers in die span met Alex Hales, Jos Buttler, Sam Curran en Mark Wood wat almal met skittervertonings vorendag gekom het. Span van die toernooi: Alex Hales (Engeland), Jos Buttler (Engeland), Virat Kohli (Indië), Suryakumar Yadav (Indië), Glenn Phillips (Nieu-Seeland), Sikandar Raza (Zimbabwe), Shadab Khan (Pakistan), Sam Curran (Engeland), Anrich Nortjé (Suid-Afrika), Mark Wood (Engeland) en Shaheen Afridi (Pakistan). How often do you see wickets in double digits but bowling average and strike rate in single digits? ???? Anrich Nortje finished the #T20WorldCup Super 12 stage with some unreal numbers ???? pic.twitter.com/VOE32UzHgb — Pretoria Capitals (@PretoriaCapsSA) November 7, 2022